
VECERNIA MARE cu Litie din 1/2 februarie 2026
Duminică seară: (†) Întâmpinarea Domnului
* după Mineiul pe luna februarie, ediţia 2014
PREOTUL: Binecuvântat este Dumnezeul nostru, totdeauna, acum și pururea și în vecii vecilor!

STRANA:  Amin! Slavă Ție, Dumnezeul nostru, slavă Ție!

Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!

Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!

Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!
STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Veniţi să ne închinăm Împăratului nostru Dumnezeu!

Veniţi să ne închinăm şi să cădem la Hristos, Împăratul nostru Dumnezeu!

Veniţi să ne închinăm şi să cădem la Însuşi Hristos, Împăratul şi Dumnezeul nostru! (închinându-ne de fiecare dată)
Şi citeşte rar, cu glas lin şi dulce:

Psalmul 103
1. Binecuvintează, suflete al meu, pe Domnul! Doamne Dumnezeul meu, măritu-Te-ai foarte!

2. În strălucire şi în mare podoabă Te-ai îmbrăcat, Cel ce Te îmbraci cu lumina ca şi cu o haină.

3. Cel ce întinzi cerul ca un cort; Cel ce acoperi cu ape cele mai de deasupra ale lui;

4. Cel ce pui norii suirea Ta, Cel ce umbli peste aripile vânturilor; 

5. Cel ce faci pe îngerii Tăi duhuri şi pe slugile Tale pară de foc.

6. Cel ce ai întemeiat pământul pe temeliile lui şi nu se va clătina în veacul veacului.

7. Adâncul ca o haină este îmbrăcămintea Lui; peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţi şi se coboară văi, în locul în care le-ai întemeiat pe ele.
10. Hotar ai pus, pe care nu-l vor trece şi nici nu se vor întoarce să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiarele câmpului, asinii sălbatici setea îşi vor potoli.

13. Peste acelea păsările cerului vor locui; din mijlocul stâncilor vor da glas.

14. Cel ce adăpi munţii din cele mai de deasupra ale Tale, din rodul lucrurilor Tale se va sătura pământul.

15. Cel ce răsari iarbă dobitoacelor şi verdeaţă spre trebuinţa oamenilor;

16. Ca să scoată pâine din pământ; şi vinul veseleşte inima omului;

17. Ca să veselească faţa cu untdelemn, şi pâinea inima omului o întăreşte.

18. Sătura-se-vor copacii câmpului, cedrii Libanului pe care i-ai sădit; acolo păsările îşi vor face cuib.

19. Locaşul cocostârcului în chiparoşi. Munţii cei înalţi, adăpost cerbilor, stâncile, scăpare iepurilor.

20. Făcut-ai luna spre vremi, soarele şi-a cunoscut apusul său.

21. Pus-ai întuneric şi s-a făcut noapte, când vor ieşi toate fiarele pădurii.

22. Puii leilor mugesc ca să apuce şi să ceară de la Dumnezeu mâncarea lor.

23. Răsărit-a soarele şi s-au adunat şi în culcuşurile lor se vor culca.

24. Ieşi-va omul la lucrul său şi la lucrarea sa până seara.

25. Cât s-au mărit lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta.

26. Marea aceasta este mare şi largă; acolo se găsesc târâtoare cărora nu este număr, vietăţi mici şi mari;

27. Acolo corăbiile umblă; balaurul acesta pe care l-ai zidit, ca să se joace în ea.

28. Toate către Tine aşteaptă ca să le dai lor hrană la bună vreme.

29. Dându-le Tu lor, vor aduna; deschizând Tu mâna Ta, toate se vor umple de bunătăţi.

30. Dar întorcându-Ţi Tu faţa Ta, se vor tulbura; lua-vei duhul lor şi se vor sfârşi şi în ţărână se vor întoarce.

31. Trimite-vei duhul Tău şi se vor zidi şi vei înnoi faţa pământului.

32. Fie slava Domnului în veac! Veseli-se-va Domnul de lucrurile Sale.

33. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

34. Cânta-voi Domnului în viaţa mea, cânta-voi Dumnezeului meu cât voi fi.

35. Plăcute să-I fie Lui cuvintele mele, iar eu mă voi veseli de Domnul.

36. Piară păcătoşii de pe pământ şi cei fără de lege, ca să nu mai fie! Binecuvintează, suflete al meu, pe Domnul!

Soarele şi-a cunoscut apusul său. Pus-ai întuneric şi s-a făcut noapte. Cât s-au mărit lucrurile Tale, Doamne, toate cu înţelepciune le-ai făcut!

Slavă Tatălui şi Fiului şi Sfântului Duh! Şi acum şi pururea şi în vecii vecilor. Amin!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeul nostru, slavă Ţie!

Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor.

STRANA: Amin!
Apoi cântă: „Fericit bărbatul...“
Fericit bărbatul, care n-a umblat în sfatul necredincioşilor! Aliluia!

Că ştie Domnul calea drepţilor, iar calea necredincioşilor va pieri. Aliluia!

Slujiţi Domnului cu frică şi vă bucuraţi de El cu cutremur! Aliluia!

Fericiţi sunt toţi cei ce nădăjduiesc în El! Aliluia!

Scoală, Doamne, mântuieşte-mă, Dumnezeul meu! Aliluia!

A Domnului este mântuirea şi peste poporul Tău binecuvântarea Ta. Aliluia!

Slavă Tatălui şi Fiului şi Sfântului Duh! Aliluia!

Şi acum şi pururea şi în vecii vecilor. Amin! Aliluia!

Aliluia! Aliluia! Aliluia! Slavă Ţie, Dumnezeule! (de trei ori)
Ectenia mică
PREOTUL: Iară şi iară cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
 PREOTUL: Că a Ta este stăpânirea şi a Ta este împărăţia şi puterea şi slava, a Tatălui și a Fiului și a Sfântului Duh, acum și pururea și în vecii vecilor!

STRANA: Amin!
Psalmul 140
Stihurile următoare se cântă pe glasul 1:

1. Doamne, strigat-am către Tine, auzi-mă! Auzi-mă, Doamne!

Doamne, strigat-am către Tine, auzi-mă! Ia aminte la glasul rugăciunii mele, când strig către Tine! Auzi-mă, Doamne!

2. Să se îndrepteze rugăciunea mea, ca tămâia înaintea Ta! Ridicarea mâinilor mele - jertfă de seară! Auzi-mă, Doamne!
Stihurile următoare se citesc, sau se cântă pe același glas:
3. Pune, Doamne, strajă gurii mele şi uşă de îngrădire împrejurul buzelor mele!

4. Să nu abaţi inima mea spre cuvinte de vicleşug, ca să-mi dezvinovăţesc păcatele mele! Iar cu oamenii cei ce fac fărădelege nu mă voi însoţi cu aleşii lor.

5. Certa-mă-va dreptul cu milă şi mă va mustra, iar untdelemnul păcătoşilor să nu ungă capul meu; că încă şi rugăciunea mea este împotriva vrerilor lor.

6. Prăbuşească-se de pe stâncă judecătorii lor! Auzi-se-vor graiurile mele, că s-au îndulcit,

7. Ca o brazdă de pământ s-au rupt pe pământ, risipitu-s-au oasele lor lângă iad.

8. Căci către Tine, Doamne, Doamne, ochii mei, spre Tine am nădăjduit, să nu iei sufletul meu!

9. Păzeşte-mă de cursa care mi-au pus mie şi de smintelile celor ce fac fărădelege!

10. Cădea-vor în mreaja lor păcătoşii, ferit sunt eu până ce voi trece.
Psalmul 141
1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, Tu ai cunoscut cărările mele. În calea aceasta în care am umblat, ascuns-au cursă mie.

4. Luat-am seama de-a dreapta şi am privit, şi nu era cine să mă cunoască. Pierit-a fuga de la mine şi nu este cel ce caută sufletul meu.

5. Strigat-am către Tine, Doamne, și am zis: Tu eşti nădejdea mea, Tu ești partea mea în pământul celor vii!

6. Ia aminte la rugăciunea mea, că m-am smerit foarte! Izbăveşte-mă de cei ce mă prigonesc, că s-au întărit mai mult decât mine!

7. Scoate din temniţă sufletul meu, ca să laude numele Tău, Doamne! Pe mine mă aşteaptă drepţii până ce-mi vei răsplăti mie.
Şi îndată se cântă:
Stihirile pe 8
Stihirile idiomele ale Praznicului – glasul 1

Alcătuire a patriarhului Ghermano

Dintru adâncuri am strigat către Tine: Doamne, Doamne, auzi glasul meu! (Psalmul 129, 1)
Spune Simeon: Pe Cine porți în brațe în Templu, bucurându-te? Cui strigi și grăiești: Acum am fost liberat, că am văzut pe Mântuitorul meu? Acesta este Cel ce S-a născut din Fecioara; Acesta este Dumnezeu Cuvântul cel din Dumnezeu, Care S-a întrupat pentru noi și a mântuit pe om. Acestuia să ne închinăm!

Fie urechile Tale cu luare-aminte la glasul rugăciunii mele! (Psalmul 129, 2)
Spune Simeon: Pe Cine porți în brațe în Templu, bucurându-te? Cui strigi și grăiești: Acum am fost liberat, că am văzut pe Mântuitorul meu? Acesta este Cel ce S-a născut din Fecioara; Acesta este Dumnezeu Cuvântul cel din Dumnezeu, Care S-a întrupat pentru noi și a mântuit pe om. Acestuia să ne închinăm!

De te vei uita la fărădelegi, Doamne, Doamne, cine va suferi? Că la Tine este milostivirea. (Psalmul 129, 3-4)
Spune Simeon: Pe Cine porți în brațe în Templu, bucurându-te? Cui strigi și grăiești: Acum am fost liberat, că am văzut pe Mântuitorul meu? Acesta este Cel ce S-a născut din Fecioara; Acesta este Dumnezeu Cuvântul cel din Dumnezeu, Care S-a întrupat pentru noi și a mântuit pe om. Acestuia să ne închinăm!
Pentru numele Tău Te-am aşteptat, Doamne; aşteptat-a sufletul meu spre cuvântul Tău, nădăjduit-a sufletul meu în Domnul. (Psalmul 129, 5-6)
Primește, dreptule Simeon, pe Acela pe Care Moise mai înainte L-a văzut în nor, dând Legea în Sinai, Prunc făcându-Se acum și supunându-Se Legii! Acesta este Cel ce a grăit prin Lege; Acesta este Cel vestit de proroci, Care S-a întrupat pentru noi și a mântuit pe om. Acestuia să ne închinăm!
Din straja dimineţii până în noapte, din straja dimineţii, să nădăjduiască Israel spre Domnul! (Psalmul 129, 6)
Primește, dreptule Simeon, pe Acela pe Care Moise mai înainte L-a văzut în nor, dând Legea în Sinai, Prunc făcându-Se acum și supunându-Se Legii! Acesta este Cel ce a grăit prin Lege; Acesta este Cel vestit de proroci, Care S-a întrupat pentru noi și a mântuit pe om. Acestuia să ne închinăm!

Că la Domnul este milă, şi multă mântuire la El şi El va izbăvi pe Israel din toate fărădelegile lui. (Psalmul 129, 7-8)
Primește, dreptule Simeon, pe Acela pe Care Moise mai înainte L-a văzut în nor, dând Legea în Sinai, Prunc făcându-Se acum și supunându-Se Legii! Acesta este Cel ce a grăit prin Lege; Acesta este Cel vestit de proroci, Care S-a întrupat pentru noi și a mântuit pe om. Acestuia să ne închinăm!

Lăudaţi pe Domnul toate neamurile, lăudaţi-L pe El toate popoarele! (Psalmul 116, 1)
Să mergem și noi, cu cântări dumnezeiești, să întâmpinăm pe Hristos, a Cărui mântuire a văzut-o Simeon, și să-L primim pe El. Acesta este Cel vestit de David. Acesta este Cel ce a grăit prin proroci, Care S-a întrupat pentru noi și a mântuit pe om. Acestuia să ne închinăm!

Că s-a întărit mila Lui peste noi şi adevărul Domnului rămâne în veac. (Psalmul 116, 2)
Să mergem și noi cu cântări dumnezeiești, să întâmpinăm pe Hristos, a Cărui mântuire a văzut-o Simeon, și să-L primim pe El. Acesta este Cel vestit de David. Acesta este Cel ce a grăit prin proroci, Care S-a întrupat pentru noi și a mântuit pe om. Acestuia să ne închinăm!

 Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

A Praznicului - glasul 6
Alcătuire a lui Ioan Monahul
Să se deschidă astăzi porțile cerului, că, luând început sub ani, Cuvântul Tatălui cel fără de început, nedespărțindu-Se de a Sa Dumnezeire, ca un prunc la patruzeci de zile, este adus de bunăvoie în Templul Legii, de Fecioara Maică, și pe Acesta în brațe Îl primește bătrânul, strigând: Liberează pe robul Tău, Stăpâne, că văzură ochii mei mântuirea Ta! Cel ce ai venit în lume, să mântuiești neamul omenesc, Doamne, slavă Ție!

PREOTUL, Vohod cu cădelniţa şi rosteşte:  Înţelepciune! Drepţi!

STRANA cântă: Lumină lină a sfintei slave a Tatălui ceresc, Celui fără de moarte, a Sfântului, Fericitului, Iisuse Hristoase! Venind la apusul soarelui, văzând lumina cea de seară, lăudăm pe Tatăl, pe Fiul şi pe Sfântul Duh, Dumnezeu! Vrednic eşti în toată vremea a fi lăudat de glasuri cuvioase, Fiul lui Dumnezeu, Cel ce dai viaţă! Pentru aceasta, lumea Te slăveşte.

PREOTUL: Să luăm aminte! Pace tuturor!
STRANA: Şi duhului tău!

PREOTUL:  Înţelepciune! Să luăm aminte!

STRANA cântă: Prochimenul zilei - glasul 8
Iată, acum binecuvântați pe Domnul toți slujitorii Domnului!

Stih: Cei ce stați în casa Domnului, în curțile casei Dumnezeului nostru.

Iată, acum binecuvântați pe Domnul toți slujitorii Domnului!

Iată, acum binecuvântați pe Domnul toți slujitorii Domnului!
Paremiile Praznicului
PREOTUL:  Înţelepciune!

CÂNTĂREŢUL: Din Cartea Ieșirea, citire: (Ieșire XIII, 1-3; 11-12; 14-16; Levitic XII)

PREOTUL:  Să luăm aminte!

CÂNTĂREŢUL citește: Și a grăit Domnul către Moise în ziua aceea, în care a scos pe fiii lui Israel din pământul Egiptului, zicând: „Să-Mi sfinţeşti pe tot întâiul născut, pe tot cel ce deschide întâi pântecele, dintre fiii lui Israel, de la om până la dobitoc“. Şi a zis Moise către popor: „Să ţineţi minte de ziua aceasta, în care aţi ieşit din pământul Egiptului, din casa robiei, căci cu mână tare v-a scos Domnul de acolo. Şi să păziţi legea Lui; Şi atunci când te va duce în pământul canaanenilor, precum S-a jurat părinţilor tăi, vei osebi Domnului toată  partea bărbătească ce va deschide pântecele. Iar dacă după aceasta feciorul tău te va întreba zicând: Ce este aceasta? Vei zice lui: Cu mână tare ne-a scos Domnul din pământul Egiptului şi din casa robiei. Şi când s-a învârtoşat Faraon şi nu vrea să ne dea drumul, a ucis Domnul pe tot cel întâi-născut în pământul Egiptului, de la întâii născuţi ai oamenilor şi până la întâii născuţi ai dobitoacelor. Pentru aceasta aduc eu jertfă Domnului, toată partea bărbătească ce deschide pântecele şi pe tot cel întâi-născut al fiilor mei îl voi răscumpăra. Şi va fi ca semn în mâna ta şi ca lucru neclintit înaintea ochilor tăi.
Că aşa a zis Domnul Dumnezeu atotţiitorul: Pe cei întâi născuţi ai feciorilor tăi îi vei da Mie. Şi, pe tot pruncul de parte bărbătească ce se va naşte, în ziua a opta îl vei tăia împrejur. Şi timp de treizeci şi trei de zile, până când se vor plini zilele curăţiei, femeia aceea nu va intra în templul lui Dumnezeu la preot. Şi după ce se vor împlini zilele curăţirii ei, va aduce Domnului un miel de un an fără prihană, ca jertfă de ardere de tot şi un pui de porumbel sau de turturea, la uşa cortului mărturiei, la preot; sau în locul acestora va aduce înaintea Domnului doi pui de porumbel sau doi pui de turturea. Şi se va ruga preotul pentru dânsul.  Aceia ce-Mi aduc Mie această ardere sunt dintre toţi fiii lui Israel, şi i-am primit şi i-am sfinţit pe dânşii Mie în locul celor dintâi născuţi ai egiptenilor, în ziua în care am ucis pe tot întâiul născut din pământul Egiptului, de la om până la dobitoc.“ Acestea zis-a Domnul Dumnezeu cel Preaînalt, Sfântul lui Israel. (se încheie melodios)
PREOTUL:  Înţelepciune!

CÂNTĂREŢUL: Din prorocia lui Isaia, citire: (VI, 1-12)

PREOTUL:  Să luăm aminte!

CÂNTĂREŢUL citește: Fost-a în anul în care a murit Ozia împăratul. Văzut-am pe Domnul şezând pe tron înalt şi preaînălţat; şi era plin templul de slava Lui; şi serafimii stăteau împrejurul Lui: Şase aripi la unul şi şase aripi la altul; şi cu două îşi acopereau feţele lor şi cu două îşi acopereau picioarele lor, iar cu două zburau. Şi strigau unul către altul şi ziceau: „Sfânt, Sfânt, Sfânt Domnul Savaot, plin este tot pământul de slava Lui“. Şi s-a ridicat pragul de sus al uşii de glasul cu care strigau şi s-a umplut casa de fum. Şi am zis: „O, ticălosul de mine! Că m-am umilit; că om sunt şi buze necurate am şi trăiesc în mijlocul unui popor care are buze necurate, şi pe Împăratul, Domnul Savaot, L-am văzut cu ochii mei“. Şi a trimis la mine pe unul din serafimi şi în mâna lui avea cărbune arzător, pe care îl luase de pe altar cu cleştele. Şi l-a atins de gura mea, şi a zis: „Iată s-a atins acesta de buzele tale şi va şterge fărădelegile tale şi păcatele tale le va curăţi.“ Şi am auzit glasul Domnului, zicând: Pe cine voi trimite? Şi cine va merge la poporul acesta?“ Şi am zis: „Iată, eu sunt aici, trimite-mă pe mine“. Şi a zis: „Mergi şi zi poporului acestuia: Cu auzul veţi auzi şi nu veţi înţelege, şi uitându-vă veţi privi şi nu veţi vedea. Că inima poporului acestuia s-a învârtoşat, cu urechile lor greu au auzit şi ochii lor s-au împăienjenit, ca nu cumva cu ochii să vadă, cu urechile să audă şi cu inima să înţeleagă şi să se întoarcă pentru ca să-i vindec pe dânşii“. Şi am zis: „Până când Doamne?“ Şi El a zis: „Până când se vor pustii cetăţile, ca să nu mai locuiască într-însele şi casele să fie fără de oameni, şi pământul va rămâne pustiu. Şi după aceea va adăuga Dumnezeu oamenilor şi se vor înmulţi cei ce au rămas pe pământ“. (se încheie melodios)
PREOTUL:  Înţelepciune!

CÂNTĂREŢUL: Din prorocia lui Isaia, citire: (XIX, 1, 3 ş.u. 12, 16, 19-21)

PREOTUL:  Să luăm aminte!

CÂNTĂREŢUL citește: Iată Domnul şade pe nor uşor, şi va veni în Egipt, şi se vor zdruncina idolii Egiptului la privirea Lui şi va seca într-înşii inima lor. Şi se va tulbura într-înşii sufletul lor şi sfatul lor va strica şi va da Egiptul în mâini de domni cumpliţi. Acestea grăieşte Domnul Savaot: „ Vor bea egiptenii apă de mare, iar râul va seca şi se va usca“. Aceasta grăieşte Domnul: „Unde sunt acum înţelepţii tăi, ca să-ţi vestească şi să-ţi spună ţie, ce a sfătuit Domnul Savaot asupra Egiptului?“ În ziua aceea vor fi egiptenii ca nişte femei în frică şi în cutremur din pricina mâniei Domnului Savaot, pe care El o va pune pe asupra lor. Şi va fi un altar al Domnului aproape de hotarele lui şi va fi Domnului un semn în veci în pământul Egiptului; că vor striga către Domnul şi le va trimite lor Domnul un om, care îi va mântui pe dânşii. Şi cunoscut va fi Domnul de egipteni; şi vor cunoaşte egiptenii pe Domnul în ziua aceea; şi vor aduce jertfă şi dar şi vor face făgăduinţe  Domnului şi le vor împlini. (se încheie melodios)
 Ectenia întreită (a cererii stăruitoare)
PREOTUL: Să zicem toţi, din tot sufletul şi din tot cugetul nostru să zicem!

STRANA: Doamne, miluiește!
PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!

STRANA: Doamne, miluiește.
PREOTUL: Miluieşte-ne pe noi, Dumnezeule, după mare mila Ta, rugămu-ne Ţie, auzi-ne şi ne miluieşte!

STRANA răspunde după fiecare cerere: Doamne, miluieşte! (de trei ori)
PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.

Încă ne rugăm pentru fericiţii şi pururea pomeniţii ctitori ai acestei sfinte biserici şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi, ctitori şi binefăcători ai acestui  sfânt locaş.

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.

STRANA: Doamne, miluieşte! (de trei ori)
PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

Apoi citește: Rugăciunea
Învredniceşte-ne, Doamne, în seara aceasta fără de păcat să ne păzim noi!

Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci! Amin!

Fie, Doamne, mila Ta spre noi, precum am nădăjduit întru Tine!

Binecuvântat eşti, Doamne, învaţă-ne pe noi îndreptările Tale!

Binecuvântat eşti, Stăpâne, înţelepţeşte-ne pe noi cu îndreptările Tale!

Binecuvântat eşti, Sfinte, luminează-ne pe noi cu îndreptările Tale!

Doamne, mila Ta este în veac, lucrurile mâinilor Tale nu le trece cu vederea!

Ţie se cuvine laudă, Ţie se cuvine cântare, Ţie slavă se cuvine: Tatălui şi Fiului şi Sfântului Duh, acum şi pururea şi în vecii vecilor! Amin!

Ectenia cererilor şi plecarea capetelor
PREOTUL: Să plinim rugăciunea noastră cea de seară Domnului!
STRANA: Doamne, miluieşte!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluieşte!
PREOTUL: Seara toată desăvârşită, sfântă, în pace şi fără de păcat, de la Domnul să cerem!

STRANA răspunde după fiecare cerere: Dă, Doamne!

PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!

Milă şi iertare de păcatele şi de greşelile noastre, de la Domnul să cerem!

Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!

STRANA: Dă, Doamne!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!
STRANA: Şi duhului tău!
PREOTUL: Capetele noastre Domnului să le plecăm!

STRANA: Ţie, Doamne!

Rugăciunea plecării capetelor
PREOTUL rostește în taină: Doamne, Dumnezeul nostru, Cel ce ai plecat cerurile şi Te-ai pogorât pentru mântuirea neamului omenesc, caută spre robii Tăi şi spre moştenirea Ta. Că Ţie, Judecătorului celui înfricoşător şi iubitor de oameni, şi-au plecat capetele şi și-au supus grumajii robii Tăi, nu de la oameni aşteptând ajutorul, ci nădăjduind în mila Ta şi dorind după mântuirea Ta. Pe aceştia păzeşte-i în toată vremea, și în seara de acum şi în noaptea ce vine, de tot vrăjmaşul şi de toată lucrarea cea potrivnică a diavolului, de cugete deşarte şi de relele aduceri aminte.
După care, cu voce tare, rostește Ecfonisul: Fie stăpânirea Împărăţiei Tale binecuvântată şi preaslăvită, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
Litia
În cadrul slujbei Vecerniei, după ce s-a zis Ecfonisul: „Fie stăpânirea Împărăţiei Tale...“ la strană se cântă Stihirile de la Litie. La „Slavă...“, ieşim în pronaosul bisericii şi săvârşim Litia. Uşile Împărătești fiind închise, preotul şi diaconul cu cădelniţa, având capul acoperit, ies împreună din Altar pe uşa dinspre miazănoapte, purtându-se înaintea lor două sfeşnice şi, ajungând în pronaos (***) tămâiază după obicei. Şi, după ce s-au cântat Stihirile de la „Slavă...“, „Şi acum...“, diaconul, sau dacă nu este diacon, preotul, rosteşte Ectenia de mai jos.

(*** După obiceiul îndătinat în bisericile de mir, toată rânduiala Litiei se săvârșește în mijlocul bisericii, înainte de Stihoavnă. Deci, ieșind preotul și diaconul din Sfântul Altar pe ușa dinspre miazănoapte, Uşile Împărătești rămânând închise, merg în faţa mesei pe care se află artosele şi celelalte, iar după ce se cântă Stihira de la „Şi acum...“, de la Litie, încep Ectenia) 

STRANA cântă:

Stihira Praznicului Întâmpinării Domnului – glasul 1
Alcătuire a lui Anatolie
Cel vechi de zile, Care a dat de demult Legea lui Moise în Sinai, astăzi Prunc este văzut și, după Lege, ca un făcător al Legii, Legea fiind, ca un făcător al Legii, Legea plinind, în templu este adus și este dat bătrânului. Iar dreptul Simeon primindu-L și văzând săvârșită plinirea rânduielilor dumnezeiești, cu bucurie a strigat: Văzut-au ochii mei taina cea din veac ascunsă, care în zilele acestea de apoi s-a arătat! Lumină care risipește întunericul neamurilor celor necredincioase și slavă noului ales Israel! Drept aceea, liberează pe robul Tău din legăturile acestui trup, la viața cea neîmbătrânitoare, minunată și fără de sfârșit, Cel ce dai lumii mare milă!
Altă Stihiră a Praznicului – glasul 1
Alcătuire a lui Ioan Monahul
Astăzi, Cel ce a dat de demult Legea lui Moise în Sinai, se supune pentru noi poruncilor Legii, ca un milostiv, făcându-Se ca noi. Acum Dumnezeu cel curat, ca un Prunc sfânt, deschizând pântecele cele curate, Se aduce Luiși ca Dumnezeu, eliberându-ne din blestemul Legii și luminând sufletele noastre.

Altă Stihiră a Praznicului – glasul 2
Alcătuire a lui Andrei Piru
Pe Acela căruia slujitorii cei de sus cu cutremur se roagă, jos acum Simeon, în brațe trupești primindu-L, a propovăduit că Dumnezeu cu oamenii S-a unit și văzând om pe Dumnezeul cel ceresc, osebindu-Se de cele de pe pământ, cu bucurie a strigat: Cel ce ai descoperit celor din întuneric lumina cea neînserată, Doamne, slavă Ție!

Altă Stihiră a Praznicului – glasul 2
Alcătuire a lui Ghermano
Astăzi Simeon primește în brațe pe Domnul slavei, pe Care Moise mai înainte sub nor L-a văzut, în muntele Sinai, când i-a dat tablele Legii. Acesta este Cel ce a grăit prin Proroci și Făcătorul Legii. Acesta este Cel pe Care David mai înainte L-a vestit, Cel ce este tuturor înfricoșător, Care are mare și bogată milă.

Altă Stihiră a Praznicului – glasul 2
Alcătuire a lui Ioan Monahul
Pe Cel sfânt, Sfânta Fecioară L-a adus în Templu, preotului; iar Simeon tinzându-și mâinile, L-a primit pe El, bucurându-se și a strigat: Acum liberează pe robul Tău, Stăpâne, după cuvântul Tău, în pace, Doamne!

Altă Stihiră a Praznicului – glasul 2
Alcătuire a lui Ioan Monahul
Ziditorul cerului și al pământului este ținut astăzi în brațe de Sfântul Simeon bătrânul, care plin de Duh Sfânt zicea: De acum sunt liber, că am văzut pe Mântuitorul meu.

Altă Stihiră a Praznicului – glasul 2
Alcătuire a lui Anatolie
Astăzi bătrânul Simeon intră în Templu, bucurându-se cu duhul, ca să primească în brațe pe Cel ce a dat Legea lui Moise și este Plinitorul Legii. Dar Acela, prin întuneric și prin glas nearătat și cu fața acoperită, s-a învrednicit a fi văzător de Dumnezeu și inimile cele necredincioase ale evreilor le-a defăimat; iar acesta, pe Cuvântul Tatălui cel mai  înainte de veci, întrupat L-a purtat și a descoperit lumina neamurilor: Crucea, adică, și Învierea. Și Ana prorociță s-a arătat, propovăduind pe Mântuitorul și Izbăvitorul lui Israel. Acestuia să strigăm, lui Hristos Dumnezeului nostru: Pentru Născătoarea de Dumnezeu, miluieşte-ne pe noi!

Altă Stihiră a Praznicului – glasul 4
Alcătuire a lui Andrei Criteanul
Astăzi Maica Sfântă și cea mai presus decât Templul, la Templu a venit, arătând lumii pe Făcătorul lumii și Dătătorul Legii; pe Care și în brațe primindu-L bătrânul Simeon, bucurându-se, a strigat: Acum liberează pe robul Tău, că Te-am văzut pe Tine, Mântuitorul sufletelor noastre!
Slavă Tatălui şi Fiului şi Sfântului Duh!
A Praznicului - glasul 5
Alcătuire a lui Andrei Criteanul
Cercetați Scripturile, precum a zis în Evanghelii Hristos Dumnezeul nostru; că într-însele Îl vom afla pe Dânsul născut și înfășat, în iesle pus și cu lapte hrănit, tăiere-împrejur primind și de Simeon fiind purtat, nu ca închipuire și nici ca nălucire, ci cu adevărat precum lumii S-a arătat. Către Care să strigăm: Cel ce ești mai înainte de veci, Doamne, slavă Ție!

Şi acum şi pururea şi în vecii vecilor. Amin!
A Praznicului - glasul 5
Alcătuire a lui Ghermano
Cel vechi de zile Prunc făcându-Se cu trupul, de Maica-Fecioară la biserică este adus, plinind rânduiala Legii Sale. Pe Care Simeon primindu-L, a zis: Acum liberează în pace după cuvântul Tău, pe robul Tău, că văzură ochii mei mântuirea Ta, Doamne! (... lung)
După ce s-a cântat Stihira Născătoarei de la „Şi acum...“, preotul rosteşte:

Ectenia
PREOTUL: Mântuieşte, Dumnezeule poporul Tău şi binecuvinteză moştenirea Ta! Cercetează lumea Ta cu milă şi cu îndurări! Înalţă fruntea dreptslăvitorilor creştini şi trimite peste noi milele Tale cele bogate! Pentru rugăciunile Preacuratei Stăpânei noastre, de Dumnezeu Născătoarea şi pururea Fecioara Maria; cu puterea Cinstitei și de viață făcătoarei Cruci; cu ocrotirile cinstitelor şi cereștilor netrupești Puteri; pentru rugăciunile cinstitului şi slăvitului Proroc, Înaintemergătorul și Botezătorul Ioan; ale Sfinților, slăviților și întru tot lăudaților Apostoli; ale celor între Sfinți Părinții noștri, mari dascăli ai lumii și Ierarhi: Vasile cel Mare, Grigorie de Dumnezeu Cuvântătorul și Ioan Gură de Aur; ale Sfinților Ierarhi Atanasie, Chiril și Ioan cel Milostiv, patriarhii Alexandriei; ale Sfinţilor Nifon şi Atanasie Patelarie, patriarhii Constantinopolului; ale celor între sfinți Părinții noștri: Nicolae, arhiepiscopul Mirelor Lichiei, Spiridon al Trimitundei şi Nectarie de la Eghina, făcătorii de minuni; Bretanion, Teotim şi Efrem, episcopii Tomisului; Irineu de Sirmium şi Niceta de Remesiana; Iachint de la Vicina, Antim Ivireanul şi Grigorie Dascălul, mitropoliţii Ţării Româneşti; Varlaam, Dosoftei şi Teodosie de la Brazi, mitropoliţii Moldovei; Iosif cel Nou de la Partoș, mitropolitul Banatului; Ghelasie de la Râmeț; Ilie Iorest, Sava Brancovici și Simion Ştefan, mitropoliţii Transilvaniei; Petru Movilă, mitropolitul Kievului, Leontie de la Rădăuți, Ioan de la Râşca şi Secu şi Pahomie de la Gledin, episcopii Romanului; Calinic de la Cernica, episcopul Râmnicului şi ale tuturor Sfinţilor Ierarhi; ale Sfântului Întâi Mucenic şi Arhidiacon Ştefan; ale Sfinţilor şi slăviţilor mari Mucenici: Gheorghe, purtătorul de biruință, Dimitrie, Izvorâtorul de mir, Teodor Tiron, Teodor Stratilat, Mina și Ioan cel Nou de la Suceava; ale Sfinţilor sfințiţi Mucenici Haralambie şi Elefterie; ale Sfinţilor Mucenici Epictet şi Astion de la Halmiris; Nichita şi Sava de la Buzău; Zotic, Atal, Camasie şi Filip de la Niculiţel; Emilian, Dasie, Nicandru, Marcian, Iuliu Veteranul, Pasicrat, Valentin şi Isihie de la Durostorum; Chiril, Chindeu şi Tasie de la Cernavodă; Macrobie, Gordian, Helie, Lucian şi Valerian de la Tomis; Anastasia, Claudiu, Castor, Sempronian şi Nicostrat de la Sirmium; Donat şi Silvan diaconii; Romul preotul şi Venust din Cibales; Maxim, Cvintilian şi Dadas din Ozovia; Ermil, Stratonic, Montanus preotul şi Maxima din Singidunum, Hermes şi Lup; Serghie și Vah, Ioan Valahul și Oprea din Săliştea Sibiului; ale Sfinţilor Martiri Brâncoveni: Constantin voievod cu cei patru fii ai săi: Constantin, Ștefan, Radu și Matei şi sfetnicul Ianache; ale Sfinţilor Mărturisitori Ioan din Galeş, Moise din Sibiel, Atanasie Todoran din Bichigiu, Vasile din Mocod, Grigorie din Zagra, Vasile din Telciu, Constantin Sârbu preotul, Ilie Lăcătușu preotul, Liviu Galaction de la Cluj, preotul, Gherasim de la Tismana, Visarion de la Lainici, Ilarion Felea preotul și Alexandru din Basarabia, preotul; ale Sfintelor Mucenițe Filofteia de la Curtea de Argeş şi Tatiana de la Craiova, Tecla, Varvara, Anastasia, Ecaterina, Chiriachia, Fotinia, Marina, Irina şi ale tuturor Sfinților buni biruitori Mucenici şi Muceniţe; ale Sfinţilor Voievozi Ştefan cel Mare al Moldovei şi Neagoe Basarab al Ţării Româneşti; ale Sfinţilor Cuvioși și de Dumnezeu purtători Părinţi ai noștri: Ioan Casian, Gherman şi Dionisie Exiguul cei din Dobrogea, Dimitrie cel Nou, ocrotitorul Bucureştilor, Grigorie Decapolitul de la Bistriţa Vâlcii, Nicodim cel Sfințit de la Tismana, Daniil Sihastrul de la Voroneţ, Ioan și Arsenie de la Prislop, Simeon şi Amfilohie de la Pângăraţi, Iosif şi Chiriac de la Bisericani, Rafael şi Partenie de la Agapia Veche, Chiriac de la Tazlău, Visarion Sarai și Sofronie de la Alba Iulia, Antonie de la Iezerul Vâlcii, Paisie și Ioan Iacob de la Neamț, Vasile de la Poiana Mărului, Onufrie de la Vorona, Antipa de la Calapodești, Gheorghe de la Cernica și Căldăruşani, Iosif de la Văratec, Ioanichie cel Nou de la Muscel, Irodion de la Lainici, Dumitru Stăniloae preotul și mărturisitorul, Sofian de la Antim, Cleopa și Paisie de la Sihăstria, Dometie cel Milostiv de la Râmeț, Serafim cel Răbdător de la Sâmbăta de Sus, Calistrat de la Timișeni și Vasiova, Iraclie din Basarabia şi ale tuturor Sfinţilor Cuvioşi Părinţi; ale Sfintelor Cuvioase Maici Parascheva de la Iaşi și Teodora de la Sihla şi ale tuturor Sfintelor Cuvioase Maici; ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor, rugămu-ne, mult-milostive Doamne, auzi-ne pe noi păcătoşii, care ne rugăm Ţie, şi ne miluieşte pe noi!
STRANA: Doamne, miluieşte! (de 12 ori)
PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), şi pentru toţi fraţii noştri cei întru Hristos.

STRANA: Doamne, miluieşte! (de trei ori)
PREOTUL: Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai-marii oraşelor şi ai satelor şi pentru iubitoarea de Hristos armată, pentru sănătatea şi mântuirea lor.

STRANA: Doamne, miluieşte! (de trei ori)
PREOTUL: Încă ne rugăm pentru tot sufletul creştinesc cel
necăjit şi întristat, care are trebuinţă de mila şi ajutorul lui Dumnezeu; pentru apărarea ţării acesteia şi a celor ce vieţuiesc în ea; pentru pacea şi buna aşezare a întregii lumi; pentru buna stare a sfintelor lui Dumnezeu Biserici; pentru mântuirea şi ajutorul celor care, cu osârdie şi cu frică de Dumnezeu, se ostenesc şi slujesc, părinţi şi fraţi ai noştri; pentru cei trimişi; pentru cei ce sunt în călătorie; pentru tămăduirea celor ce zac în boli; pentru odihna, uşurarea, iertarea păcatelor şi fericita pomenire a tuturor celor care mai înainte s-au mutat, întru dreapta credinţă, părinţi şi fraţi ai noştri dreptslăvitori creştini, care odihnesc aici şi pretutindeni; pentru izbăvirea celor robiţi; pentru fraţii noştri care sunt în slujbe şi pentru cei ce slujesc şi au slujit în sfânt locaşul acesta, să zicem.

STRANA: Doamne, miluieşte! (de trei ori)
PREOTUL: Încă ne rugăm pentru ca să se păzească sfânt locaşul acesta, oraşul sau satul acesta, ţara aceasta şi toate oraşele şi satele: de boală, de foamete, de cutremur, de secetă, de potop, de foc, de sabie, de năvălirea altor neamuri asupra noastră şi de războiul cel dintre noi; şi pentru ca milostiv, blând şi lesne iertător să ne fie nouă bunul şi iubitorul de oameni Dumnezeul nostru, să îndepărteze şi să împrăştie toată mânia care se porneşte asupra noastră, să ne izbăvească pe noi de mustrarea Lui cea dreaptă, care este asupra noastră, şi să ne miluiască pe noi!

STRANA: Doamne, miluieşte! (de 40 de ori)
PREOTUL: Încă ne rugăm şi pentru ca Domnul Dumnezeu să audă glasul rugăciunii noastre, a păcătoşilor, şi să ne miluiască pe noi!

STRANA: Doamne, miluieşte! (de trei ori)
Dacă doreşte să-i pomenească pe cei vii, se adaugă cererea:
PREOTUL: Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu (Numele) şi pentru ca să li se ierte lor toată greşeala cea de voie şi cea fără de voie.

STRANA: Doamne, miluieşte! (de trei ori)
PREOTUL: Auzi-ne pe noi, Dumnezeule, Mântuitorul nostru, nădejdea tuturor marginilor pământului şi a celor ce sunt pe mare departe şi, milostive Stăpâne, milostiv fii nouă, faţă de păcatele noastre şi ne miluieşte pe noi!

Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!

STRANA: Şi duhului tău!

PREOTUL: Capetele noastre, Domnului să le plecăm!

STRANA: Ţie, Doamne!
PREOTUL rosteşte rugăciunea aceasta: Stăpâne mult-Milostive, Doamne Iisuse Hristoase, Dumnezeul nostru, pentru rugăciunile Preacuratei Stăpânei noastre, de Dumnezeu Născătoarea şi pururea Fecioara Maria; cu puterea Cinstitei şi de viaţă făcătoarei Cruci; cu ocrotirile cinstitelor şi cereștilor netrupești Puteri; pentru rugăciunile cinstitului şi slăvitului Proroc, Înaintemergătorul și Botezătorul Ioan; ale Sfinților, slăviților și întru tot lăudaților Apostoli;  ale Sfinţilor şi slăviţilor buni biruitori Mucenici; ale Sfinților Cuvioşi şi de Dumnezeu purtători Părinți ai noștri; ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor Tăi, bineprimită fă rugăciunea noastră! (Strana: Amin!) Dăruieşte iertare greşelilor noastre! (Strana: Amin!) Acoperă-ne cu acoperământul aripilor Tale! (Strana: Amin!) Depărtează de la noi pe tot vrăjmaşul şi potrivnicul! Împacă viaţa noastră, Doamne, miluieşte-ne pe noi şi lumea Ta şi mântuieşte sufletele noastre, ca un bun şi iubitor de oameni!

STRANA: Amin. Şi se încep cântările Stihoavnei. Dacă Litia s-a făcut în pronaos (ca la mănăstiri), protosul își acoperă capul și merge împreună cu ceilalţi slujitori în mijlocul bisericii, oprindu-se înaintea mesei pe care au fost așezate cinci artose sau pâini (spre răsărit), patru așezate în formă de cruce, iar a cincea deasupra; un vas cu grâu (spre apus), altul, cu puțin vin (în stânga) și altul, cu untdelemn (în dreapta), sfeșnicele aşezându-se în partea de răsărit a mesei.
La Stihoavnă, Stihirile Praznicului - glasul 7
Alcătuire a lui Cosma Monahul
Împodobește-ți cămara ta, Sioane, și primește pe Împăratul Hristos! Închină-te Mariei, ușii celei cerești! Că aceasta scaun de heruvimi s-a arătat; aceasta poartă pe Împăratul slavei. Nor de lumină este Fecioara, purtând cu trup pe Fiul, Cel mai înainte de luceafăr; pe Care, primindu-L Simeon în brațele sale, L-a propovăduit popoarelor a fi Stăpân al vieții și al morții și Mântuitor al lumii.
Stih: Acum liberează pe robul Tău, Stăpâne, după cuvântul Tău, în pace. (Luca 2, 29)  

Pe Cel ce a strălucit mai înainte de veci din Tatăl, iar mai pe urmă din pântece fecioresc, pe Cel ce a pus Legea în muntele Sinai și S-a supus poruncii Legii, ducându-L în Templu Maica ce nu știe de nuntă, L-a adus la preotul cel bătrân și drept, căruia i se vestise că avea să vadă pe Hristos Domnul; pe Care primindu-L Simeon în brațele sale, s-a bucurat, strigând: Dumnezeu este Acesta, cu Tatăl împreună veșnic și Izbăvitor al sufletelor noastre!
Stih: Lumină spre descoperirea neamurilor și slavă poporului Tău, Israel. (Luca 2, 32)
Pe Cel ce este purtat pe car de Heruvimi și de Serafimi şi este lăudat cu cântări, ținându-L în brațe Născătoarea de Dumnezeu Maria, pe Cel ce S-a întrupat dintr-însa fără ispită bărbătească, pe Dătătorul Legii, Cel ce a plinit rânduiala Legii, L-a dat în mâinile bătrânului preot; care, purtând Viața, a cerut dezlegarea de viață, zicând: Stăpâne, acum liberează-mă să vestesc lui Adam că Te-am văzut Prunc pe Tine, Dumnezeul cel neschimbat și mai înainte de veci și Mântuitor al lumii.

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Al Praznicului - glasul 8
Alcătuire a lui Andrei Criteanul
Cel ce este purtat pe Heruvimi și este lăudat de Serafimi, astăzi fiind adus în dumnezeiescul Templu, după Lege, șade ca pe un scaun în brațele bătrânului; și de la Iosif primește daruri vrednice de Dumnezeu, o pereche de turturele, adică neprihănita Biserică și poporul cel nou, cel ales din păgâni; și doi pui de porumbel, ca un începător al Legii celei vechi și al celei noi. Iar Simeon, primind sfârșitul făgăduinței făcute lui, bine cuvântând pe Fecioara Maria, Născătoarea de Dumnezeu, semnele pătimirii sale mai înainte le-a spus; și de la Domnul a cerut izbăvire, strigând: Acum liberează-mă, Stăpâne, precum mai înainte mi-ai făgăduit! Că Te-am văzut pe Tine, Lumina cea mai înainte de veci, Domnul și Mântuitorul poporului celui numit cu numele Tău.

Acum liberează pe robul Tău, Stăpâne, după cuvântul Tău, în pace! Că văzură ochii mei mântuirea Ta, pe care ai gătit-o înaintea feţei tuturor popoarelor; lumină spre descoperirea neamurilor şi slava poporului Tău, Israel.

Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
Preasfântă Treime, miluieşte-ne pe noi! Doamne, curăţeşte păcatele noastre! Stăpâne, iartă fărădelegile noastre! Sfinte, cercetează şi vindecă neputinţele noastre, pentru numele Tău!
Doamne, miluieşte! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
PREOTUL, luând cădelniţa, binecuvintează tămâia şi, după ce strana a zis „Amin“, cădeşte masa de trei ori împrejur, pe cele patru laturi fără a se pleca, iar diaconul, dacă este, (dacă nu, paracliserul), merge înainte cu lumânarea aprinsă, stând în faţa preotului, de cealaltă parte. După ce cădeşte a treia oară în partea de nord, preotul trece în faţa catapetesmei, cădind icoanele împărăteşti şi de aici continuă, în naos, cădirea mică, rămânând în fața mesei, pe care o cădeşte, apoi pe diacon/paracliser, căruia îi dă cădelniţa; iar diaconul, dacă este, îl cădeşte pe preot.

Când se cădeşte masa împrejur, STRANA cântă:
Troparul Praznicului - glasul 1
Bucură-te, ceea ce ești plină de har, Născătoare de Dumnezeu Fecioară; că din tine a răsărit Soarele dreptății, Hristos Dumnezeul nostru, luminând pe cei din întuneric. Veselește-te și tu, bătrânule drepte, cel ce ai primit în brațe pe Izbăvitorul sufletelor noastre, Cel ce ne-a dăruit nouă și Învierea!
Slavă Tatălui şi Fiului şi Sfântului Duh!
Bucură-te, ceea ce ești plină de har, Născătoare de Dumnezeu Fecioară; că din tine a răsărit Soarele dreptății, Hristos Dumnezeul nostru, luminând pe cei din întuneric. Veselește-te și tu, bătrânule drepte, cel ce ai primit în brațe pe Izbăvitorul sufletelor noastre, Cel ce ne-a dăruit nouă și Învierea!
Şi acum şi pururea şi în vecii vecilor. Amin!
Bucură-te, ceea ce ești plină de har, Născătoare de Dumnezeu Fecioară; că din tine a răsărit Soarele dreptății, Hristos Dumnezeul nostru, luminând pe cei din întuneric. Veselește-te și tu, bătrânule drepte, cel ce ai primit în brațe pe Izbăvitorul sufletelor noastre, Cel ce ne-a dăruit nouă și Învierea!
Apoi, preotul, dând cădelnița, ia un artos şi însemnează cu el, cruciș, peste celelalte artose. Îl așază apoi la loc, își descoperă capul și zice rugăciunea ce urmează mai jos. Iar când ajunge la cuvintele: „Însuți binecuvintează...“, atunci, cu mâna dreaptă, binecuvintează cele puse înainte, în chipul Crucii, adică pâinea, grâul, vinul și untdelemnul.

PREOTUL: Domnului să ne rugăm!

STRANA: Doamne, miluiește!

PREOTUL rostește rugăciunea: Doamne, Iisuse Hristoase, Dumnezeul nostru, Care ai binecuvântat cele cinci pâini în pustie şi ai săturat cu ele cinci mii de bărbaţi, Însuţi binecuvintează şi pâinile acestea, grâul, vinul şi untdelemnul (face semnul binecuvântării asupra lor) şi le înmulţeşte în sfânt locaşul acesta, în oraşul acesta, în ţara aceasta şi în toată lumea Ta, iar pe credincioşii Tăi robi, care vor gusta din ele, îi sfinţeşte!

Că tu eşti Cel ce binecuvintezi şi sfinţeşti toate, Hristoase Dumnezeul nostru, şi Ţie slavă înălţăm, împreună şi Părintelui Tău Celui fără de început şi Preasfântului şi bunului şi de viaţă Făcătorului Tău Duh, acum şi pururea şi în vecii vecilor! (după aceasta preotul îşi acoperă capul)
STRANA: Amin!

PREOTUL: Fie numele Domnului binecuvântat, de acum și până în veac! (pe glasul  8)
STRANA: Fie numele Domnului binecuvântat, de acum și până în veac! (de încă două ori, pe acelaşi glas)
În practică, strana cântă de trei ori “Fie numele Domnului binecuvântat...“

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
CÂNTĂREŢUL citeşte: Psalmul 33
1. Binecuvânta-voi pe Domnul în toată vremea, pururea lauda Lui în gura mea!

2. În Domnul se va lăuda sufletul meu; să audă cei blânzi şi să se veselească!

3. Slăviţi pe Domnul împreună cu mine şi să înălţăm numele Lui împreună!

4. Căutat-am pe Domnul şi m-a auzit şi din toate necazurile mele m-a izbăvit.

5. Apropiaţi-vă de El şi vă luminaţi şi feţele voastre să nu se ruşineze!

6. Săracul acesta a strigat şi Domnul l-a auzit pe el şi din toate necazurile lui l-a izbăvit.

7. Străjui-va îngerul Domnului împrejurul celor ce se tem de El şi-i va izbăvi pe ei.

8. Gustaţi şi vedeţi că bun este Domnul! Fericit bărbatul care nădăjduieşte în El!

9. Temeţi-vă de Domnul toţi sfinţii Lui, că n-au lipsă cei ce se tem de El!

PREOTUL cântă o dată, pe glasul 7, Stihul: 10. Bogaţii au sărăcit şi au flămânzit; iar cei ce-L caută pe Domnul nu se vor lipsi de tot binele.
STRANA cântă de încă două ori, tot pe glasul 7: Bogaţii au sărăcit şi au flămânzit; iar cei ce-L caută pe Domnul nu se vor lipsi de tot binele. (...lung)
CÂNTĂREŢUL continuă să citească: Psalmul 33
11. Veniţi fiilor, ascultaţi-mă pe mine, frica Domnului vă voi învăţa pe voi!

12. Cine este omul cel ce voieşte viaţa, care iubeşte să vadă zile bune? Opreşte-ţi limba de la rău şi buzele tale să nu grăiască vicleşug!

13. Fereşte-te de rău şi fă bine, caută pacea şi o urmează pe ea!

14. Ochii Domnului spre cei drepţi şi urechile Lui spre rugăciunea lor.

15. Iar faţa Domnului spre cei ce fac rele, ca să piară de pe pământ pomenirea lor.

16. Strigat-au drepţii şi Domnul i-a auzit şi din toate necazurile lor i-a izbăvit.

17. Aproape este Domnul de cei umiliţi la inimă şi pe cei smeriţi cu duhul îi va mântui.

18. Multe sunt necazurile drepţilor şi din toate acelea îi va izbăvi pe ei Domnul.

19. Domnul păzeşte toate oasele lor, nici unul din ele nu se va zdrobi.

20. Moartea păcătoşilor este cumplită şi cei ce urăsc pe cel drept vor greşi.

21. Mântui-va Domnul sufletele robilor Săi şi nu vor greşi toţi cei ce nădăjduiesc în El.

În timpul cântării a treia oară a Stihului „Bogaţii au sărăcit...“, preotul şi diaconul vin înaintea Uşilor Împărăteşti şi stau cu faţa spre credincioşi.

După sfârşitul Psalmului 33, diaconul, sau
PREOTUL rosteşte: Domnului să ne rugăm!

STRANA: Doamne, miluieşte!

PREOTUL: Binecuvântarea Domnului să fie peste voi, cu al Său har şi cu a Sa iubire de oameni, totdeauna, acum şi pururea şi în vecii vecilor!

STRANA: Amin!
Dacă se face Priveghere, se continuă cu Utrenia, începându-se citirea celor şase psalmi. Dacă slujba Utreniei se săvârşeşte a doua zi dimineaţa, atunci preotul face:

Apolisul (Otpustul mare)
PREOTUL: Slavă Ţie, Hristoase Dumnezeule, nădejdea noastră, slavă Ție!

STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor. Amin! Doamne, miluieşte! (de trei ori) Părinte, binecuvintează!
PREOTUL: Cel ce în braţele Dreptului Simeon a primit a fi ţinut pentru mântuirea noastră, Hristos, Adevăratul nostru Dumnezeu, pentru rugăciunile Preacuratei Sale Maici și ale tuturor Sfinților, să ne miluiască și să ne mântuiască pe noi, ca un bun și de oameni iubitor!
STRANA: Amin!

PREOTUL: Pentru rugăciunile Sfinților Părinților noștri, Doamne Iisuse Hristoase, Dumnezeul nostru, miluiește-ne și ne mântuiește pe noi! 

STRANA: Amin! (lung și melodios)
Preotul miruieşte, apoi, pe credincioşi, cărora li se împart artosele tăiate şi stropite cu vin.

